Тодор Каблешков използва работата си в Източните железници като прикритие, за да обиколи незабелязан редица градове, в които проверява настроенията за революционни действия в контекста на избухналото Херцеговинско-босненско въстание. През август 1875 г. посещава Пирот по време на местен панаир. Там Каблешков се среща с Христов и други представители на пиротската интелигенция. Двамата увековечават случая със снимка при фотографа Иван Карастоянов, който има ателие в Пирот в годините преди Берлинския конгрес. Местни съратници на Каблешков освен учителите са първенците Йосиф Бранков, Алекси Стефанов, Иван Костов, Йосиф Куклин, Миша Стефанов (по-късно пиротски депутат в сръбската Скупщина) и др. Заедно те създават Пиротски революционен комитет за общо въстание и освобождаване на България от турско иго. В смутните месеци около Руско-турската война Христов е натоварен с мисия да представи пълномощно, подписано от пиротчани, пред Великите сили в Сан Стефано.